סיומי מסכתות הש"ס / ישי אלבק

**למשמעות הסיום**

רבים ממסכתות התלמוד הבבלי מסתיימות באגדתות פיקנטיות, שלחלקן הקשר ברור למסכת ולחלקן לא. אמנם יש מי שפירש זאת כרצון של עורכי התלמוד לסיים בדבר יפה[[1]](#footnote-1), אך קשה להסתפק בהסבר זה הן מצד התוכן של הסיומים שלפי זה הינו אקראי, והן מתוך התפיסה הרואה בדברי חז"ל עומק ומגמה דידקטית, בבחינת "אפילו שיחת חולין של תלמידי חכמים צריכה למוד"[[2]](#footnote-2). בירור מעמיק של כוונת עורכי הש"ס בסיומים שנבחרו דורש הסבר להבחנה בין סיומים בדברי אגדה לבין מסכתות שאינן מסתיימות באגדתות. בדברים הבאים לא נעסוק בשאלה אם גם בסיומים הלכתיים טמונה משמעות עמוקה, וגם לא בדיון פרטני בסיומים השונים, אלא ננסה להציע כיוון חשיבה בדבר מטרתן של הסיומים, כעקרון כללי, וכן להדגים זאת בשני סיומים – זו של המסכת הראשונה בש"ס וזו של האחרונה. דיון זה יוביל למאפיין משותף לשני הסיומים, של צורת הלימוד "אל תקרי כך אלא כך", אותה ננסה גם כן לבחון ולהבין.

אחת ההצעות המקובלות[[3]](#footnote-3) רואה ערך בסיומי המסכתות כמקשרות למסכת הבאה, וגם כסגירת מעגל לפתיחתה של המסכת. אמנם גדולי דורשי האגדה לא התעסקו בשאלה זו וכעדותו של הרב מירסקי:

ועד כמה שעמלתי למצוא זכר לזמן התחלת פלפולי הדרגים, שהפלפול והמפלפל יהי׳ אסור באזיקים של סיום והתחלה, לא עלתה בידי. אין זכר זה בספרי המאורות הגדולים המהרש״ל, מהרש״א. הב״ח ועוד. אדרבה הב״ח התנגד לכל פלפול, וכתב בהקדמתו על יודה דעה וז״ל: באתי לעורר ולהעיר את תלמידי וילדי שאל ימהרו להשיב על דברי המגופים בגפה וכברה ע״פ שורש ההלכה ועיקרה, וידעו הכל גם כי היה עולה על הדעת איזה פירוש או ישוב לקושיא מתוק לחיך התלמיד לא הכנסתיו לביתי זהף יען שאינו אמת לפי העולה מסוגית התלמוד. הלא כל תפלותינו ובקשותינו: ותן בלבנו להבין ולהשכיל ללמוד, וללמד, תורת אמת.

ועל אלו שכן ניסו ממשיך ומעיד:

שהגדולים בזמננו מחברי ספרי שאלות ותשובות שנתקבלו בישראל, ומחדשים חדושי תורה בעמקות ופלפולים של אמת, נכשלו בספרי הדרנים בחדודים דחוקים וחדושים שטחיים, יען כשעסקו בהדרנים היתד! נגד עיניהם מטרה ידועה, לקרב המסכתות זו אל זו ואם אי אפשר בדיד המלך, דיר הישר, אזי מעקמין את הדרכים והתכלית מקדשת את האמצעים.

הרב מירסקי ממשיך בספרו וסוקר את כל הסיומים הקיימים בש"ס ומסביר לפי דרכו את הקשר שלהם לראש המסכת ולמסכת הבאה. על אף שהסבר זה מתווה מגמה כללית לסיומים ומניח מחשבה מאחורי עריכתן, הרעיון של קישור בין המסכתות הוא עדיין אסתטי ביסודו ולא מהותי.

לכן ברצוני להציע שסיום של מסכת צריך לגלם בתוכו תוכן בעל ערך מוסף המלמד על מהותה של המסכת, ועל עמקות שחז"ל רצו לרמוז אליה בסיום המסכת. לסיום באגדתא ניתן להציע ערך מוסף אם נזכור את המהפכה שלמעשה התרחשה, ראשית בכתיבת המשנה התמציתית ולאחר מכן אולי אפילו יותר בעריכת הדיון התלמודי. היסוד של תורה כתובה מאת הבורא המלווה בתורה שבעל-פה שלא ניתנה להיכתב החזיקה במשך מאות שנים עד שמצוקות הזמן הצריכו את תיעודה של האחרונה במה שנתפס כ"עת לעשות לה' הפרו תורתך"[[4]](#footnote-4). לאור זה ניתן לראות בסיום באגדתא כהצדקה מסויימת למהפכה זו, כאשר העומק הנוסף שניתן להעביר באופן אלגורי דרך משלים ואגדתות מבטא את העוצמה שבטקסט החזותי המקשר בין אגדה להלכה, בצורה שקשה להעביר בעל-פה. מצד שני המסתורין שבאגדתא שאינה ניתנת להבנה מלאה במישרין, מדגישה את הצורך שעדיין קיים בלימוד בעל-פה מרב לתלמיד, ומחזקת את היסוד של תורה שבעל-פה, בבחינת מגלה טפח ומכסה טפחיים.

סיומן של מסכתות ברכות ונידה הוכנס לסיום תפילת שחרית לאחר אמירת ברייתת "פיטום הקטורת":

תניא דבי אליהו: כל השונה הלכות בכל יום מובטח לו שהוא בן העולם הבא, שנאמר: "הליכות עולם לו". אל תקרי 'הליכות', אלא 'הלכות'.

(סיום נדה)

אמר רבי אלעזר אמר רבי חנינא: תלמידי חכמים מרבים שלום בעולם, שנאמר (ישעיהו נ"ד) "וכל בניך למודי ה' ורב שלום בניך", אל תקרי בניך אלא בוניך...

(סיום ברכות, קודם לכמה פסוקים העוסקים בשלום)

הסיום של מסכת ברכות משותף לארבעה מסכתות (וכבר העיר הגר"א על כך שסימנן 'בניך' – ברכות, נזיר, יבמות וכריתות) וצריך לתת את הדעת למשותף להם שהביא לסיומן הזהה. עם זאת, רק מסכת ברכות[[5]](#footnote-5) מסתיימת בלימוד "אל תקרי בניך אלא בוניך", צורת לימוד המשותפת גם למסכת נידה (וכמובן לעוד מקומות בש"ס שאינן סיומות) ושבהבנתה נפתח את הדיון.

**אל תקרי**

הביטוי "אל תקרי... אלא..." רומז לכאורה לנוסחים שונים של לשון הכתוב שהיו בידי חכמים שרצו בלימוד זה לקבוע את הנוסח הנכון על פני האחרים, וכך אכן פירש המדקדק ר' אליהו בחור[[6]](#footnote-6). כנגד הבנה זו יצאו פרשנים רבים, שלא קיבלו שלפני חז"ל היה ספק או גמגום באופן הקריאה, מה גם שישנם מקרים בהם הלימוד משנה את צורת הכתיבה ולא רק ההגיה.

הרמב"ם[[7]](#footnote-7) לא ראה בדרשה זו ערך למדני, והסביר שהחכם "סמך זה לפסוק על צד המשל השיר". עם זאת רבים חיפשו הסבר עיקבי לדרשות אלו, מה עוד ש"קשה מאד לומר על כל האל תקרי הנמצאים בש״ס שהמה על דרך מליצת השיר כאשר ימצא המעיין בהם ועוד תימא על רבינו דאם כדבריו איך למדו חכז״ל לדינא לדבר הלכה מעניין האל תקרי"[[8]](#footnote-8).

כמה פרשנים[[9]](#footnote-9) הדגישו את הקושי שישנו בכל הפסוקים הנדרשים ב"אל תקרי"[[10]](#footnote-10). כך למשל הלימוד של "אל תקרי בניך אלא בוניך" מתבסס על הייתור בפסוק של מילת "בניך" השני, שהרי ניתן היה לסיים "ורב שלומם". בשל כך חידשו שיש בפסוק משמעות נסתרת נוספת אך שאינה באה להוציא את הכתוב מפשוטו[[11]](#footnote-11).

ננסה להציע פירוש מחודש הרואה בתבנית דרשנית זו של "אל תקרי" כבעלת משמעות עצמית המקשרת בין הפירוש הפשטני לבין הנלמד בדרש. אפשר לראות בתבנית זו כעין משל ונמשל, כאשר אם נדקדק עוד נמצא שהמשל מהווה פוטנציאל וכח גלום שיוצא בנמשל אל הפועל ומממש את תכליתו. בהמשך נדגים זאת בשתי הדוגמאות שלנו, אך בינתיים נביא את הפירושים המצויים להבנת שתי הדרשות.

**"אל תקרי בניך אלא בוניך"** – בפני הפרשנים עמדו כמה שאלות ביסוד דרשה זו, למשל איזה מילת בניך נדרשת בפסוק שבו כזכור מילה זו מוזכרת פעמיים?[[12]](#footnote-12) כמו-כן, למה בכלל נדרש לימוד זה, שהרי על פניו גם בלעדיו מהרישא והסיפא של הפסוק המסקנה שתלמידי חכמים מרבים שלום בעולם מתקבלת? ואם הלימוד קיים, לא צריך כלל את הרישא של הפסוק שהרי "רב שלום בניך" כולל הן את השלום והן את תלמידי-החכמים הבונים12?

יש שפירשו שהדרשה של "בוניך"[[13]](#footnote-13) מדגיש את הקשר בין השלום לתלמידי חכמים בין אם זה בגלל שמפרשים בוניך מלשון התבוננות והבנה[[14]](#footnote-14), בין אם בגלל שת"ח נקראו בונים[[15]](#footnote-15). אך יש שראו ערך נוסף בדרגת הבונים, שהוא למעשה מבטא את הבנים המממשים את הפוטנציאל שלהם רק כאשר הם מגיעים לדרגת בניה ממנה נגזרת שמם[[16]](#footnote-16). פירוש אחר מסביר את הקשר לבניה דרך ההבנה שלימוד התורה יוצר בניה בעולמות העליונים[[17]](#footnote-17).

**"אל תקרי הליכות אלא הלכות"** – גם כאן הפסוק כשלעצמו ומכלול הפרק לא ברור לגמרי אך לכאורה מדובר בהקב"ה ואיך ממנו לומדים על האדם השונה הלכות? גם ניקוד הפסוק קושר את "הליכות עולם" לביטוי אחד, ולא כדרשה הרואה במילת "עולם" כשכר על קיום ההלכות.

יש שפירשו דרשה זו כבאה ללמד על עולמו הפנימי של לומד ההלכות שצריך לראותם כדרך חיים ססגונית ולא כהלכות יבשות[[18]](#footnote-18), ועוד שצריך להיות תמיד בבחינת הולך ומתקדם[[19]](#footnote-19). אחרים[[20]](#footnote-20) ראו בכך ביטוי לאופיין המיוחד של ההלכות שדורשות שינון וחזרה ולא כשאר חכמות שמספיק שאדם ירכוש אותן בפעם אחת. אך נדמה שלעומקו של המדרש הגיע העונג יום-טוב שקישר את ההלכות להליכות עולם כפשוטן של דברים, וטען שיש השפעה של אלו על אלו.

**הסבר הסיומים**

נחזור לשני הסיומים שהובאו ונתבונן בהקשר שלהם למסכת, ובפרט נבחן את מקומו של מדרש "אל תקרי" אותו הם מכילים.

**"תלמידי חכמים מרבים שלום בעולם**" - המהרש"א התייחס לכל אחד ממסכתות בני"ך במקומו, ופירט את האופן בו השלום מתקשר אל המסכת באופן מיוחד. כך למשל ביבמות פירש שהמסכת מלאה בדברי חכמים הסותרים לכאורה את התורה, ושהמסכת סיימה בשלום להורות על כך שאין הדברים באמת סותרים, ויש השלמה בין התורה לחכמים.

בעל הערוך-לנר דוחה את דברי המהרש"א, ומחפש רעיון השוזר את כל המסכתות יחד. הוא מסיק שלשלום ארבעה פנים, שכל אחד בא לידי ביטוי בנושא של אחד מאותן מסכתות. כך ברכות מבטא את השלום בין האדם לקונו, נזיר שבא על שראה סוטה בקלקולה משלים בין האדם לאשתו, יבמות עושה שלום בין אדם לאחיו וחבירו, וכריתות מייצג את השלום הנדרש שהאדם יעשה בין גופו לנשמתו.

ניתן להציע באופן דומה, שהשלום מתקשר לנושאים של המסכתות הללו, אך מוסיף ומעמיק את ההסתכלות שלנו עליהם. השלום ביסודו בא כאשר יש התנגשות או עימות בין שני צדדים. כך ניתן לראות בדגש שחז"ל שמו על השלום בארבעת המסכות המדוברות כרומזות למקומן כמכריעות בהתחבטויות וסתירות פנימיות בנפש האדם. ברכות משמשות כשובר שוויון בבעיית הקרבה הטבעית ל-ל הרחוק והאינסופי. ביחס לנהנתנות, ישנה המגמה להינות ממתנות הבריאה לצד הנטיה לפרישות שמתאזן ביסודו של הנזיר. הריחוק שהתורה קבעה בעריות מקרובותיו של האדם לעומת הרגש הטבעי החזק יותר כלפיהן מוצא ביטוי במצוות ייבום. ולבסוף, החיבור הבלתי נתפס בין חומר לגוף שיצר ה"מפליא לעשות", מתברר בסוף ימיו של אדם ביום דינו.

אולם אין כאן אמירה פילוסופית בלבד. האדם בעצמו יכול לממש עיקרון זה בעולם. בפרט בברכות ובתפילות האדם הופך מסתם בן לבנאי, כאשר הוא, כמו הבורא, במילים ובדיבור פועל בעולם. לא רק שאל לו לאדם להתייאש מן הריחוק של בורא העולם האינסופי, והתפילה מגשרת על הפער הזה. "אל תקרי בניך אלא בוניך" עוד משליך על משמעות התפילה וההבנה של הפעולה של התפילה על המציאות.

**"השונה הלכות בכל יום"** – פירוש יפה שקראתי קושר הלכות להליכות דרך מאמרו של רבי אלעזר בן חסמא: "קינין ופתחי נדה הן הן גופי הלכות, תקופות וגמטריאות פרפראות לחכמה"[[21]](#footnote-21). דמותו של ראב"ח מוארת באופן מיוחד בסיפור[[22]](#footnote-22) על רבן גמליאל ורבי יהושע השטים בספינה, ור"ג שומע על דמותו של ראב"ח שיודע כמה טיפות יש בים, ואולי גם מבין בכוכבים. תיאור זה מבאר שתקופות וגמטריאות עניינן למעשה מדעי האסטרונומיה והמתמטיקה בהן כנראה היה ראב"ח בקי, אך למרות זאת קרא להן פרפראות ביחס לקינין ונדה. שתי מסכתות אלו עשירות בחישובים מורכבים הכוללים חשיבה מתמטית, וראב"ח מלמד אותנו על היחס בין שני המקורות ללימוד המדעים. ניתן ללמוד באופן הפשוט ישירות ממחקר הבריאה, אך ראב"ח רואה ערך דווקא ללימוד מתוך התורה. כעין זה מוכרים דברי הרמב"ם הכפולים שבמקום אחד[[23]](#footnote-23) מציע להגיע לאהבת ה' דרך הסתכלות בבריאה, ואילו במקום אחר[[24]](#footnote-24) מציע להגיע לכך דרך קיום המצוות.

אם כן, תכלית ידיעת הבורא השקולה להבטחת העולם הבא, מושגת הן בהתבוננות בהליכות העולם אך גם בהלכות העולם. יתירה מזו, "אל תקרי הליכות אלא הלכות" מדגיש שההליכות בעולם מושגות דרך המצוות וההלכות.

1. תוס' נדה עג,א [↑](#footnote-ref-1)
2. סוכה כא,ב [↑](#footnote-ref-2)
3. סיומי המסכתות לרב מירסקי [↑](#footnote-ref-3)
4. ברכות ט,ה למעשה הסיום של משנה ברכות [↑](#footnote-ref-4)
5. בכריתות בגרסת הדפוס הלימוד מובא בסוגריים [↑](#footnote-ref-5)
6. בלשן עברי וחוקר המסורה בתקופת הרנסאנס, ממדקדקי העברית בימי הביניים (1469-1549) [↑](#footnote-ref-6)
7. מו"נ ג,מג [↑](#footnote-ref-7)
8. קורא באמת לרב צבי במברגר, מראשי יהדות גרמניה במאה ה-19. [↑](#footnote-ref-8)
9. של"ה ועוד [↑](#footnote-ref-9)
10. ולפעמים חז"ל רמזו לבעיה למשל תנחומא, נשא סי' י"ד [↑](#footnote-ref-10)
11. רמב"ן בהשגות לסהמ"צ שורש שני [↑](#footnote-ref-11)
12. צל"ח על סוף ברכות [↑](#footnote-ref-12)
13. מסתבר לפי פירוש זה שמוסב על ה"בניך" השני [↑](#footnote-ref-13)
14. מצאתי פירוש [↑](#footnote-ref-14)
15. ע' שבת קיד,א [↑](#footnote-ref-15)
16. קורא באמת [↑](#footnote-ref-16)
17. נפש החיים [↑](#footnote-ref-17)
18. הרב ישראלי [↑](#footnote-ref-18)
19. קדושת הלוי, בשלח [↑](#footnote-ref-19)
20. ספר אל תקרי הליכות אלא הלכות לרב קולסניקר [↑](#footnote-ref-20)
21. פרקי אבות ג,יח [↑](#footnote-ref-21)
22. הוריות י,א [↑](#footnote-ref-22)
23. הלכות יסודי התורה ב,ב [↑](#footnote-ref-23)
24. ספר המצוות עשין,ג [↑](#footnote-ref-24)